Louise Brown (LA), 2024-11-21:
Tak, formand.
Som forholdsvis nyslået ældreordfører for Liberal Alliance, er det jo en fryd at kunne stå her i dag og skulle redegøre for vores holdning til det her lovforslag.
L 89 kommer jo på baggrund af en ældreaftale, som vi naturligvis er en del af.
Arbejdet, der ligger forud for aftalen, altså selve forhandlingerne, har mine to gode kolleger fru Katrine Daugaard og fru Pernille Vermund varetaget, da de var ældreordførere, men nu kan jeg jo så meget passende stå her og tage æren for det arbejde.
Ældreaftalen og herunder det her lovforslag tager nemlig fat på en af de mest fundamentale opgaver for vores samfund, nemlig omsorgen for vores ældre.
Med forslaget forsøger vi at skabe en ramme for en ældrepleje, hvor den enkelte borger sættes i centrum.
Det er en lov, der vil styrke både selvbestemmelse og kvaliteten af de ydelser, som vores ældre og vi i øvrigt også selv kommer til at modtage i fremtiden.
Jeg er stolt over, at vi har medvirket til den her ældrereform, men samtidig vil jeg også understrege, at det nu er vores opgave som politikere at sikre, at alle de her gode intentioner også bliver til virkelighed.
Det vil jeg i hvert fald gøre mit til.
Det er nok ikke gået nogens næse forbi, at vi i Liberal Alliance længe har argumenteret for nødvendigheden af mindre bureaukrati og mere tillid til fagligheden.
Det gælder naturligvis også i ældreplejen.
Derfor er det jo skønt, at det her forslag har fokus på frisættelse fra standardisering og kontrol, og at der nu i stedet gives plads til borgerens behov og medarbejdernes dømmekraft.
Det er et vigtigt skridt i den rigtige retning.
Ældreloven har også som mål at sikre de ældres ret til selvbestemmelse.
Borgerne skal kunne vælge, hvem der leverer deres pleje, og hvordan den tilrettelægges.
Vi må aldrig acceptere, at ældre borgere mister retten til at bestemme over deres eget liv, blot fordi de er blevet ældre, eller fordi de har brug for hjælp.
Det er kun positivt, at borgerne kan vælge imellem private og kommunale leverandør – mere af det – men det kræver også, at der er gennemsigtige regler og fair vilkår, hvis det frie valg skal blive mere end blot en formalitet, og det håber jeg vi kommer til at se meget mere af nu.
I den sammenhæng vil jeg også nævne Plejehjemsoversigten, der med det her forslag nu bliver udbygget med flere oplysninger, så den giver et bedre grundlag at træffe sine valg ud fra.
En anden central ambition med lovforslaget er at styrke samarbejdet med civilsamfundet.
Det er en udvikling, vi bakker op om, så længe det også sker på frivillig basis.
Civilsamfundet skal supplere og ikke overtage.
Civilsamfundet er flødeskummet på brunsvigeren, hvis man ellers er til den slags.
Vi står også med store rekrutteringsudfordringer på det her område.
Det skal være attraktivt at arbejde i ældreplejen.
Loven fremhæver færre dokumentationskrav og bedre arbejdsvilkår som løsninger, og vi vil holde regeringen op på de her løfter.
Men jeg tror faktisk også på, at hvis vi bliver ved med at fokusere på kerneopgaven, som er at give borgerne den bedste mulighed for at leve det liv, de ønsker, så bliver det også mere givende at arbejde i vores ældrepleje.
Det er jo her, fokus skal ligge.
Det er ikke på kontrol og dokumentation.
Med det her lovforslag tager vi det nødvendige skridt for at bringe vores ældrepleje ind i fremtiden.
Det er et ambitiøst forslag, og det er vores pligt nu at sikre, at de gode intentioner også bliver til konkrete forbedringer.
Liberal Alliance støtter naturligvis forslaget, og vi vil også arbejde for, at frisættelsen bliver mere end bare ord, og at borgernes selvbestemmelse forbliver kernen i vores ældrepleje.
Vi skal holde fast i, at kvalitet, værdighed og frihed skal være pejlemærkerne for ældreplejen i Danmark.
Sluttelig vil jeg også sige tak til ministeren for et godt forhandlingsforløb.
Jeg ved, at mine to førnævnte kolleger har meget tilfredse, og jeg kan også kun selv bakke op om den følelse.
Det er altid en fornøjelse at komme på besøg i ministeriet, når man tydeligt fornemmer viljen til at lytte og at tage imod de spørgsmål og undringer, der dukker op undervejs.
Så tak for det, både til ministeren og til embedsværket, og selvfølgelig tak til min ordførerkolleger i de andre partier.
Tak for ordet.